Diari Oficial de la Generalitat Valenciana


Sumari del DOGV 9827, del 12-04-2024 (2024/3007)

RESOLUCIÓ de 27 de març de 2024, de la Direcció General de Justícia de la Conselleria de Justícia i Interior, per la qual es convoca concurs de trasllat per a la provisió de llocs de treball en els instituts de Medicina Legal i Ciències Forenses de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9827

Data del DOGV
:   12-04-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/3007


Data del document
:   27-03-2024

Organisme emissor
:   Conselleria de Justícia i Interior

Tipus de document
:   Resolució

Descriptors 

:   * Conselleria de Justícia i Interior

RESOLUCIÓ de 27 de març de 2024, de la Direcció General de Justícia de la Conselleria de Justícia i Interior, per la qual es convoca concurs de trasllat per a la provisió de llocs de treball en els instituts de Medicina Legal i Ciències Forenses de la Comunitat Valenciana. [2024/3007]  
De conformitat amb el que s'establix en l'article 531 de la Llei orgànica 6/1985, d'1 de juliol, del poder judicial, i en els articles 43 a 48 i 51 a 53 del Reglament d'ingrés, provisió de llocs de treball i promoció professional del personal funcionari al servici de l'Administració de justícia, aprovat pel Reial decret 1451/2005, de 7 de desembre, s'anuncia concurs de trasllat per a la provisió de llocs genèrics vacants que s'esmenten en l'annex I, entre els funcionaris o funcionàries dels cossos i escales de facultatius o facultatives, tècnics o tècniques especialistes i ajudants o ajudantes de laboratori dels instituts de Medicina Legal i Ciències Forenses de la Comunitat Valenciana, d'acord amb les següents bases:  
  
Primera. Objecte de la convocatòria  
La present convocatòria té per objecte la provisió, per concurs de trasllat, dels llocs de treball genèrics vacants inclosos en les relacions de llocs de treball en l'àmbit de la Comunitat Valenciana.  
  
En tot el que no s'ha legislat concretament en la present convocatòria, en la Llei orgànica 6/1985, d'1 de juliol, del poder judicial, i en el Reglament d'ingrés, provisió de llocs de treball i promoció professional del personal funcionari al servici de l'Administració de justícia, aprovat pel Reial decret 1451/2005, de 7 de desembre, s'aplicarà el que es disposa en la legislació general sobre la funció pública.  
  
Segona. Requisits i condicions de participació  
1. Podran prendre part en este concurs el personal funcionari de carrera pertanyent als cossos i escales de facultatius/ives, tècnics/ques especialistes i ajudants/tes de laboratori de l'Institut Nacional de Toxicologia i Ciències Forenses, qualsevol que siga l'àmbit territorial en què estiguen destinats, i complisquen les condicions generals exigides i els requisits determinats en esta convocatòria en la data en què acabe el termini de presentació de les sol·licituds de participació i les mantinguen fins a la resolució definitiva del concurs.  
  
Els facultatius només podran prendre part en este concurs per a places corresponents a la seua especialitat.  
2. Només podran prendre part en este concurs si en la data de finalització del termini de presentació de sol·licituds han transcorregut dos anys des que es va dictar la resolució per la qual es va convocar el concurs de trasllat en el qual se'ls va adjudicar destinació definitiva, o la resolució en la qual se li va adjudicar destinació definitiva, si es tracta de personal funcionari de nou ingrés.  
Per al còmput dels anys es considerarà com a primer any, l'any natural en què es van dictar les resolucions de què es tracte, amb independència de la seua data, i com a segon any, l'any natural següent.  
El personal funcionari en adscripció provisional està obligat a participar en els concursos d'acord amb la normativa vigent, i està exclòs d'esta limitació temporal.  
3. No podran prendre part en este concurs:  
a) Els declarats suspensos en ferm, mentre dure la suspensió.  
b) Els que es troben en situació d'excedència voluntària per interés particular o per agrupació familiar, durant el període mínim obligatori de permanència en esta situació.  
c) Els sancionats amb trasllat forçós, fins que transcórreguen un o tres anys, per a destinació en la mateixa localitat en la qual se'ls va imposar la sanció, si es tracta de falta greu o molt greu, respectivament.  
d) Els que, havent obtingut destinació en anteriors concursos, no hagen pres possessió de la destinació que els va ser adjudicada.  
  
Tercera. Llocs que es poden sol·licitar  
1. Els participants podran sol·licitar els llocs de treball especificats en l'annex I.  
Estos llocs s'identifiquen per un número d'orde. Amb la sola sol·licitud del número d'orde s'entenen demanades totes les vacants del cos existents en el centre i, així mateix, totes les resultes que puguen produir-se, en l'orde de preferència indicat.  
2. També es podran sol·licitar els llocs genèrics que queden vacants a conseqüència de la resolució del present concurs, que s'incorporaran en concepte de resultes a les vacants oferides, llevat que es pretenguen amortitzar davant un projecte de modificació de les relacions de llocs de treball o reordenació d'efectius d'un centre de treball en què no s'anunciarà cap resulta corresponent al cos.  
  
Els llocs que s'oferixen en concepte de resultes són els relacionats en l'annex III. Estos llocs s'identifiquen per un número d'orde.  
  
3. Excepcionalment, podrà eliminar-se alguna de les places anunciades com a vacants o resultes, en el cas que es produïsca de forma sobrevinguda alguna circumstància que obligue a això.  
  
Quarta. Presentació de sol·licituds i documentació  
Les sol·licituds per a prendre part en este concurs hauran d'ajustar-se al model publicat com a annex II d'esta resolució, omplint tots els apartats que se li exigisquen.  
Les sol·licituds hauran de presentar-se en el termini de 10 dies hàbils següents al de la publicació simultània de la present convocatòria en el Boletín Oficial del Estado i en el Diari Oficial de la Generalitat Valenciana.  
Les sol·licituds es presentaran únicament a través del Registre Electrònic de la Generalitat Valenciana (https://sede.gva.es), i és imprescindible l'acreditació per mitjà de certificat electrònic (DNI-e o certificat de l'FNMT), sense perjuí del que s'establix en esta base.  
  
En el cas que la persona concursant no puga presentar la seua sol·licitud per este mitjà, podrà fer-ho amb caràcter excepcional, en els registres als quals es referix l'article 16.4 de la Llei 39/2015, del procediment administratiu comú de les administracions públiques. En este cas haurà d'aportar documentació que acredite la impossibilitat tècnica de realitzar la presentació a través del Registre Electrònic de l'Administració general de l'Estat.  
Si no s'aporta esta justificació, la sol·licitud presentada en paper no serà admesa.  
Si durant el termini de presentació de sol·licituds es presenta més d'una instància només s'atendrà la presentada en últim lloc, i les anteriors quedaran anul·lades.  
Els funcionaris i funcionàries destinats en òrgans de les comunitats autònomes amb competències assumides han de presentar la sol·licitud en l'òrgan corresponent d'esta comunitat, i els destinats en l'àmbit competència del ministeri, la presentaran en el Ministeri de la Presidència, Justícia i Relacions amb les Corts.  
La sol·licitud per a prendre part en este concurs serà única per a cada funcionari o funcionària participant, encara que se sol·liciten places radicades en el territori de les comunitats autònomes amb competències transferides que, per tant, figuren en les convocatòries que simultàniament a esta es realitzen pels governs autònoms.  
Cap participant podrà anul·lar o modificar la seua instància una vegada acabat el termini de presentació d'estes.  
La sol·licitud formulada serà vinculant per al peticionari una vegada transcorregut el període de presentació d'instàncies.  
Amb la sol·licitud s'adjuntaran els certificats o diplomes acreditatius del coneixement de llengües oficials pròpies de les comunitats autònomes.  
En el cas que per a un determinat lloc s'exigisca com a requisit la possessió d'una determinada titulació acadèmica, se n'aportarà una còpia.  
  
Quinta. Peticions condicionades  
En cas d'estar interessats o interessades en les vacants o resultes que s'anuncien per a un mateix municipi, partit judicial o província dos funcionaris o funcionàries, podran condicionar la seua petició al fet que els dos obtinguen destinació en el mateix municipi, partit judicial o província, i es considerarà en cas contrari desistides les peticions condicionades efectuades pels dos. Els funcionaris o funcionàries que s'acullen a esta petició condicionada hauran de concretar-ho en la seua instància en l'apartat C, especificant el nom i cognoms i NIF de la persona amb qui condiciona i adjuntant fotocòpia de la sol·licitud de l'altre funcionari o funcionària. Si algun dels concursants no ho indica en l'apartat C, quedaran anul·lades les dos instàncies.  
Pel fet d'omplir l'apartat C de la instància, s'entén que s'acullen a la petició condicionada prevista en l'article 48.2 del Reglament d'ingrés, provisió de llocs de treball i promoció professional del personal funcionari al servici de l'Administració de justícia, aprovat pel Reial decret 1451/2005, de 7 de desembre.  
  
Sexta. Baremació del concurs  
1. Els mèrits al·legats i acreditats es valoraran amb referència a la data de tancament del termini de presentació de sol·licituds de participació.  
2. S'avaluaran els mèrits de conformitat amb el barem següent:  
A) Antiguitat: pels servicis efectius en el cos des del qual es participa, s'atorgaran dos punts per cada any complet de servicis. Els períodes inferiors es computaran proporcionalment per mesos o, si és el cas, per dies. A este efecte, els mesos es consideraran de trenta dies. La puntuació màxima per este concepte serà de 60 punts. La puntuació corresponent per dia és de 0,99902326.  
B) Coneixement oral i escrit del valencià. El coneixement d'este idioma es valorarà de la manera següent:  
- Certificat de grau elemental (B1): 4 punts.  
- Certificat de grau mitjà (C1): 8 punts.  
- Certificat de grau superior (C2): 12 punts.  
Per a valorar estos coneixements s'haurà d'aportar certificat expedit conformement amb la normativa en vigor a la Comunitat Valenciana.  
  
3. El present concurs constarà d'una única fase en la qual es valoraran els mèrits enumerats en els apartats A i B del barem.  
  
Sèptima. Adjudicació de llocs  
L'orde de prioritat per a l'adjudicació dels llocs de treball es fixarà per la puntuació total obtinguda segons els barems establits en la base sexta d'esta convocatòria.  
En cas d'empat en la puntuació total, inclòs l'idioma, s'acudirà per a dirimir-lo a l'antiguitat més gran en el cos de què es tracte i, en cas de persistir l'empat, al número d'orde obtingut en el procés selectiu d'accés a este cos, inclosos l'idioma o el dret propis.  
Prèviament a la resolució, es publicarà l'adjudicació provisional en la pàgina web del Ministeri de la Presidència, Justícia i Relacions amb les Corts. A continuació, s'obrirà un termini de 10 dies hàbils per a presentar al·legacions. Una vegada resoltes les al·legacions, es dictarà resolució definitiva d'adjudicació.  
  
Octava. Caràcter de les destinacions adjudicades  
1. Els trasllats que es deriven de la resolució del present concurs tindran la consideració de voluntaris als efectes previstos en el Reial decret 462/2002, de 24 de maig, sobre indemnitzacions per raó del servici i, en conseqüència, no generaran dret a l'abonament d'indemnitzacions per cap concepte.  
2. Les destinacions seran irrenunciables segons el que es disposa en l'article 53 del Reglament d'ingrés, provisió de llocs de treball i promoció professional del personal funcionari al servici de l'Administració de justícia, aprovat pel Reial decret 1451/2005, de 7 de desembre.  
  
  
Novena. Resolució del concurs  
1. El present concurs serà resolt coordinadament pel Ministeri de la Presidència, Justícia i Relacions amb les Corts i l'òrgan competent de la comunitat autònoma convocant del concurs. El termini per a la resolució serà de sis mesos, comptats des de l'endemà de la finalització del termini de presentació de sol·licituds.  
2. La resolució ha d'expressar el lloc d'origen de les persones interessades a les quals s'adjudique destinació i la seua localitat, així com la seua situació administrativa, si esta és diferent de la d'actiu, i el lloc adjudicat a cada funcionari o funcionària.  
  
Dècima. Recursos  
Contra la present resolució podrà interposar-se un recurs potestatiu de reposició davant la Direcció General de Justícia, en el termini d'un mes, segons el que establixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o un recurs contenciós administratiu davant els jutjats contenciosos administratius de València, en el termini de dos mesos, segons el que disposa l'article 9 de la Llei 29/1998, de 13 de juliol, reguladora de la jurisdicció contenciosa administrativa, a comptar des de l'endemà de la seua publicació en el Boletín Oficial del Estado.  
  
  
València, 27 de març de 2024.- La directora general de Justícia: Cristina Gil Fabregat.